DA Den Europæiske Unions Tidende L 83/8

KOMMISSIONENS FORORDNING (EU) Nr. 268/2010

af 29. marts 2010

om gennemførelse af Europa-Parlamentets og Rådets direktiv 2007/2/EF for så vidt angår Fællesskabets institutioners og organers adgang til medlemsstaternes geodatasæt og -tjenester på harmoniserede vilkår

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2007/2/EF af 14. marts 2007 om opbygning af en infrastruktur for geografisk information i Det Europæiske Fællesskab (Inspire) (1), særlig artikel 17, stk. 8, og

ud fra følgende betragtninger:

(1) Ifølge direktiv 2007/2/EF skal medlemsstaterne give Fællesskabets institutioner og organer adgang til geodatasæt og -tjenester på harmoniserede vilkår.

(2) For at sikre, at der bliver en vis sammenhæng i den måde, hvorpå adgangen til geodatasæt og -tjenester realiseres, bør der i denne forordning fastsættes et mindstesæt af vilkår, der skal opfyldes.

(3) Direktiv 2007/2/EF giver i artikel 17, stk. 7, mulighed for undtagelser fra kravet om gensidig tilrådighedsstillelse af data. Men i tilfælde, hvor medlemsstaterne anvender denne undtagelsesmulighed, bør de kunne fastsætte, hvilke foranstaltninger, f.eks. sikkerhedsforholdsregler, Fællesskabets institutioner skal træffe for alligevel at kunne få adgang til disse datasæt og -tjenester.

(4) Enhver aftale, herunder licensaftaler, kontrakter og udvekslinger af elektronisk post eller andre ordninger vedrørende Fællesskabets institutioners og organers adgang til medlemsstaternes og deres myndigheders geodatasæt og -tjenester i medfør af denne forordning bør formuleres under anvendelse af den terminologi, direktiv 2007/2/EF fastsætter i artikel 3.

(5) For at kunne udføre deres offentlige hverv og bidrage til gennemførelsen af EU's miljøpolitik bør Fællesskabets institutioner og organer kunne stille geodatasæt og - tjenester til rådighed for kontrahenter, der udfører arbejde for dem.

(6) Ordninger bør som hovedregel være i overensstemmelse med denne forordning 18 måneder efter, at den er trådt i kraft. Der er dog behov for en overgangsbestemmelse, da tidligere fastsatte ordninger stadig kan være gældende på det tidspunkt. Derfor bør ordninger, der findes på ikrafttrædelsestidspunktet for denne forordning, bringes i overensstemmelse med forordningen, når de skal fornys, eller når de udløber, dog senest tre år efter forordningens ikrafttræden.

(7) Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 22 i direktiv 2007/2/EF —

VEDTAGET DENNE FORORDNING:

Artikel 1

Genstand

Denne forordning fastsætter harmoniserede vilkår for adgang til geodatasæt og -tjenester i overensstemmelse med direktiv 2007/2/EF, artikel 17.

Artikel 2

Begrænsninger i adgangen

Efter anmodning fra vedkommende fællesskabsinstitution eller -organ begrunder medlemsstaterne eventuelle begrænsninger i tilrådighedsstillelsen i medfør af direktiv 2007/2/EF, artikel 17, stk. 7.

Medlemsstaterne kan anføre, på hvilke betingelser, adgang kan opnås, når tilrådighedsstillelsen er begrænset i medfør af artikel 17, stk. 7.

Artikel 3

Ordninger

1. Ordninger om adgang til geodatasæt og -tjenester skal være fuldt forenelige med denne forordning.

2. Definitionerne i direktiv 2007/2/EF, artikel 3, benyttes i alle ordninger om adgang til geodatasæt og -tjenester.

Artikel 4

Udnyttelse af geodatasæt og -tjenester

1. Institutioner eller organer under Fællesskabet kan stille geodatasæt og -tjenester til rådighed for kontrahenter, der handler på deres vegne.

2. Når der stilles geodatasæt og -tjenester til rådighed som omhandlet i stk. 1. gør Fællesskabets institutioner og organer alt, hvad de kan, for at undgå, at der gøres uautoriseret brug af dem.

3. Når et geodatasæt eller en geodatatjeneste er stillet til rådighed i medfør af stk. 1, må den modtagende part ikke stille sættet eller tjenesten til rådighed for nogen anden part uden skriftligt samtykke fra den, der oprindelig har leveret dataene eller tjenesten.

Artikel 5

Metadata

Betingelser, der gælder for Fællesskabets institutioner og organer i overensstemmelse med denne forordning, anføres i metadataelement 8.1, jf. Kommissionens forordning (EF) nr. 1205/2008 (2), bilaget, del B.

Artikel 6

Åbenhed

1. Når en institution eller et organ under Fællesskabet anmoder om at få adgang til et geodatasæt eller en geodatatjeneste, fremlægger medlemsstaten på anmodning også, med henblik på bedømmelse og anvendelse, oplysninger om, hvilke mekanismer, der har været brugt til at indsamle, behandle, frembringe, kvalitetskontrollere og få adgang til de pågældende geodatasæt og -tjenester, hvis denne supplerende information findes, og hvis det er rimeligt at finde den frem og forelægge den.

2. Medlemsstaternes tilbud til Fællesskabets institutioner og organer om adgang til geodatasæt og -tjenester skal, når der anmodes om det, oplyse om grundlaget for gebyrer og om, hvilke faktorer de er beregnet ud fra.

Artikel 7

Svartid

Adgang til geodatasæt og -tjenester giver medlemsstaterne uden tøven og senest 20 dage efter at have fået en skriftlig anmodning, medmindre medlemsstaten og fællesskabsinstitutionen eller -organet har aftalt andet.

Artikel 8

Overgangsbestemmelser

Medlemsstaterne sørger for, at ordninger er i overensstemmelse med denne forordning, 18 måneder efter at den er trådt i kraft.

I de tilfælde, hvor der i forvejen findes ordninger om tilrådighedsstillelse af geodatasæt og - tjenester på denne forordnings ikrafttrædelsesdato, sørger medlemsstaterne for, at disse ordninger bringes i overensstemmelse med forordningen, når de fornys eller udløber, men seneste tre år efter forordningens ikrafttræden.

Artikel 9

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 29. marts 2010. På Kommissionens vegne José Manuel BARROSO Formand

(1) EUT L 108 af 25.4.2007, s. 1.

(2) EUT L 326 af 4.12.2008, s. 12.